Štyridsaťdvaročný Legend sa objavil ako jeden z účinkujúcich v programe Oslávme Ameriku, ktorý nahradil tradičný záznam z inauguračného bálu. Jeho manželka vystúpenie sledovala na obrazovke, ale ešte pár hodín pred ním sa dvojica objavila v uliciach Washingtonu a strhla na seba pozornosť reportérov.
Dôvodom bol okrem iného aj fakt, že sa celebritní manželia, sprevádzaní Teigenovej mamou, zastavili pri stánku so suvenírmi k 59. inaugurácii amerického prezidenta a dokonca utratili pár dolárov za tričká a odznaky, ktoré podporujú Bidena aj jeho viceprezidentku Kamalu Harrisovú.
Modelka a moderátorka Teigen sa ešte v utorok pochválila na Twitteri momentkou z balenia na návštevu Washingtonu, za čo zožala nielen nadšenie, ale aj kritické reakcie. Mnohí užívatelia internetu jej totiž vyčítali, že v čase, keď je pre pandemické obmedzenia, ale aj obavy z násilných protestov trumpových priaznovcov uzavreté takmer celé mesto, ona s manželom pricestujú do sídla amerických prezidentov osobne.
"Pre kristove rany prečo ste na mňa vždy takí naštvaní, ľudia. Všetko, o čo sa snažím, je robiť vás šťastnými, alebo vás minimálne zanechať s neutrálnym pocitom indiferentnosti," napísala Chrissy Teigen na sociálnej sieti. "Mrzí ma, ak ste frustrovaní, ale to nie je moja vina, že celé mesto je uzavreté," dodala ešte americká kráska, ktorej mama pochádza z Thajska.